Yfir 80 prósent styrkja úr styrktarsjóði Sonju de Zorilla hafa runnið til Bandaríkjanna. Annar sjóðstjóra segir Sonju ekki hafa verið jafn auðuga og haldið hefur verið fram.
Þetta kemur fram í umfjöllun Viðskiptablaðsins sem hefur ársreikninga og samþykktir sjóðsins undir höndum.
Þeir Guðmundur A. Birgisson, kenndur við Núpa, og bandaríski lögmaðurinn John Ferguson voru skipaðir sjóðstjórar yfir styrktarsjóðnum. Hingað til hafa litlar sem engar upplýsingar fengist um sjóð Sonju, umfang hans og styrkveitingar úr honum. Samkvæmt ársreikningum runnu 3,5 milljónir bandaríkjadala, jafnvirði um hálfs milljarðs króna, úr dánarbúi Sonju í sjóðinn á árunum 2003 til 2007.
Á Íslandi hafa um 86 milljónir króna runnið í styrki til fyrirtækja, stofnana og einstaklinga. Háskóli Íslands hefur fengið stærstan hluta þeirra, um 15 milljónir. Landakotsskóli, þar sem Sonja gekk í skóla, hlaut samanlagt rúmar 13 milljónir til ársins 2010. Auk þess hafa til að mynda Listaskóli Rögnvaldar Ólafssonar, Hjálparstarf kirkjunnar, sérkennsludeild Fjölbrautaskóla Suðurlands, vinir Grensásdeildar og íþróttafélagið Hamar í Hveragerði notið góðs af sjóðnum.
Viðskiptablaðið segir styrkina í Bandaríkjunum hafa runnið til fjölda háskóla, sjúkrahúsa, góðgerðasamtaka ætluðum bágstöddum börnum og heilbrigðismála. Mörg samtakanna eru kaþólsk, en þeir Ferguson og Guðmundur eru báðir með tengsl við kaþólsku kirkjuna.